KYK: Hartseer, woede by vermoorde Tazne se ouerhuis | Netwerk24
Deur Maygene de Wee 20 Februarie 2020 10:41
Benewens trane was daar ook woede onder die inwoners wat in die straat byeengekom het nadat die nuus bekend geword het dat Tazne se vermeende moordenaar, Moyhdine Pangarker, die plek aan die polisie uitgewys waar hy glo haar lyk verberg het: in 'n stormwaterdrein in Worcester in die Boland sowat 100 km van haar huis.
"Wie se kind nou nog?" het 'n vrou emosioneel geskree. 'n Ander vrou het uitgevaar teen die plaaslike polisie.
Daar was nie net trane nie, maar ook woede oor Tazne se lot.Foto: Jaco Marais
Tazne se ouers, Terrence Manuel (31) en Carmen van Wyk (28), is deur gemeenskapsleiers na 'n plaaslike dokter geneem kort nadat die polisie die ouerpaar ingelig het hul kind se lyk is gevind.
Van Wyk is in die hospitaal opgeneem en Manuel het alleen na die huis teruggekeer.
Tazne se pa, Terrence Manuel, kom terug ná 'n besoek aan 'n dokter, waar Tazne se ma, Carmen van Wyk, agtergebly het om behandeling vir skok te ontvang. Foto: Jaco Marais
Geloofsleiers en eerwaarde Chris Nissen van die Menseregtekommissie was ook by die huis om die familie by te staan.
Nissen sê die tyd het nou vir die regering op nasionale en provinsiale vlak aangebreek om hande te vat en die epidemie van verkragting en kindermoorde in die Wes-Kaap hok te slaan. Hy sê dis ook tyd dat die departement van korrektiewe dienste die gemeenskap raadpleeg oor die mense wat op parool vrygelaat word.
Eerwaarde Chris Nissen van die Menseregtekommissie en ander geloofsleiers Donderdagoggend by Tazne van Wyk se ouerhuis. Foto: Jaco Marais
Jo-anne October, 'n buurvrou van Tazne se ouers, kon nie haar emosies bedwing nie en sê haar eie kind kon netsowel Pangarker se slagoffer gewees het.
Sy het verduidelik hy was die Vrydag voor Tazne se verdwyning by haar huis waar hy gevra het of hy haar badkamer mag gebruik. Hy was op pad na die boonste gedeelte van haar huis toe haar hond wat in die huis was glo vir hom gegrom het en hy toe daar weg is.
Emosionele tonele het buite Tazne van Wyk se ouerhuis in Connaught Estate in Elsiesrivier, Kaapstad, afgespeel waar inwoners saamgedrom het nadat dit bekend geword het dat die ontvoerde meisie vermoor is. 'n Buurvrou Jo-anne October word deur mense van die buurt ondersteun. Foto: Jaco Marais
Pangarker is Maandag in Cradock aangekeer, nadat die polisie sedert Tazne se verdwyning op sy spoor was. Hy het naby haar ouerhuis gewoon en is saam met haar by die nabygeleë snoepwinkel gesien.
LEES OOK: Pangarker ontken in oproep hy het Tazne gevat
Die snoepwinkel naby Tazne van Wyk se ouerhuis, waar die meisie en haar vermeende moordenaar glo op 7 Februarie saam gesien is voordat sy verdwyn het. Foto: Jaco Marais
Pangarker het Dinsdag in die landdroshof op Cradock op aanklag van ontvoering in 'n onverwante saak verskyn.
Ná verdere ondervraging deur die polisie is hy Woensdag saam met die ondersoekers na Worcester waar hy volgens die polisie aan hulle uitgewys het waar hy Tazne se lyk in 'n stormwaterdrein versteek het.